Ilustracija: Shutterstock

PREMA prijedlogu Odluke o utvrđivanju godišnje kvote dozvola za zapošljavanje stranaca za kalendarsku godinu 2014. (.pdf), radne dozvole u Lijepoj našoj moći će dobiti ukupno 2.256 radnika iz inozemstva.



Godišnja kvota dozvola za novo zapošljavanje stranaca u Republici Hrvatskoj iznosit će 239 dozvola, od čega 100 u sektoru turizma i ugostiteljstva, 36 u zdravstvu, 31 za kulturu, 30 za znanost i obrazovanje, 20 za poljoprivredu i šumarstvo, 15 u prerađivačkoj industriji te 7 u prometnom sektoru.





Uvažavajući stanje na tržištu rada, utvrđuje se godišnja kvota dozvola za sezonsko zapošljavanje koja iznosi 17 dozvola za zapošljavanje u poljoprivredi i šumarstvu, navodi se u prijedlogu.



Hrvatska tako "uvozi" pomoćne stočare i pastire, turističke animatore, kuhare, masere, umjetnike, vozače teretnih vozila, liječnike, puhače stakla...

Tekst se nastavlja ispod oglasa





"Temeljem zakonskog uređenja pravnih instituta rada stranaca u Republici Hrvatskoj i uspostavljenog kvotnog sustava Vlada Republike Hrvatske svake godine utvrđuje kvotu dozvola za zapošljavanje stranaca za iduću kalendarsku godinu.



U vezi utvrđivanja godišnje kvote dozvola za novo zapošljavanje stranaca u 2014. godini, provedeno je niz aktivnosti koje uključuju analizu broja dozvola izdanih strancima po djelatnostima i zanimanjima, analizu broja nezaposlenih osoba u zanimanjima za koje su izdane dozvole, kao i detaljniju analizu zapošljivosti, odnosno realne mogućnosti da se zaposle osobe takvog zanimanja koja su prijavljene kao nezaposlene na evidenciji Hrvatskog zavoda za zapošljavanje (u daljnjem tekstu: HZZ). Pri tom su razmatrane i sve provedene mjere dokvalifikacije i prekvalifikacije nezaposlenih osoba u deficitarna zanimanja, stopu njihovog zapošljavanja i raspoloživ broj nezaposlenih osoba za uključivanje u obrazovne aktivnosti u cilju stjecanja zanimanja za koje su tijekom godine iskazane veće potrebe od raspoložive radne snage.



Slijedom navedenog se ovim prijedlogom, uvažavajući pri tom iskazane potrebe nadležnih resora, analizu iskorištenosti dozvola, analizu postojeće strukture nezaposlenih osoba i osoba raspoloživih za rad, te nemogućnosti zadovoljavanja kadrovskih potreba gospodarstva, predlaže onaj broj dozvola koji se ukazuje kao realan prema planiranim poslovnim aktivnostima pojedinih djelatnosti koji će zbog preglednosti prijedloga biti iznesen po djelatnostima.



Nacrt prijedloga odluke iniciran je prijedlogom Hrvatskog zavoda za zapošljavanje na koji su se svojim prijedlozima i zahtjevima očitovala resorna ministarstva, kao što su posebno mišljenje i zahtjeve iskazale i Hrvatska udruga poslodavaca, Hrvatska gospodarska komora i Hrvatska obrtnička komora. Nakon dobivenih očitovanja sazvan je sastanak međuresorne radne skupine za izradu prijedloga Odluke o utvrđivanju godišnje kvote dozvola za zapošljavanje stranaca za kalendarsku godinu 2014. godinu koju čine predstavnici sljedećih ministarstva: Ministarstvo rada i mirovinskoga sustava; Ministarstvo gospodarstva; Ministarstvo kulture; Ministarstvo znanosti, obrazovanja i sporta; Ministarstvo turizma; Ministarstvo graditeljstva i prostornog uređenja; Ministarstvo mora, prometa i infrastrukture; Ministarstvo poljoprivrede; Ministarstvo unutarnjih poslova, predstavnici Hrvatskog zavoda za zapošljavanje i predstavnici socijalnih partnera odnosno sindikata i poslodavaca. Hrvatska obrtnička komora, Hrvatska gospodarska komora i Hrvatska udruga poslodavaca predložili su da se odobri kvota za zapošljavanje stranaca u graditeljstvu i brodogradnji.



Nadležno Ministarstvo graditeljstva i prostornog uređenja nije predložilo kvotu za nova zapošljavanja stranaca u graditeljstvu niti je Ministarstvo gospodarstva predložilo kvotu za nova zapošljavanja stranaca u brodogradnji. Prijedlozi za odobrenje zapošljavanja stranaca u djelatnosti brodogradnje nisu prihvaćene jer je u 2013. godini evidentirano ukupno 1.265 nezaposlenih osoba (bromonoteri, brodocjevari, AKZ radnici, elektrozavarivači). Nadalje, nije prihvaćen prijedlog za zapošljavanje stranaca u djelatnosti graditeljstva jer je u 2013. godini evidentirano ukupno 7.323 nezaposlenih osoba (tesari, zidari, armirači, soboslikari, stolari) u djelatnosti graditeljstva. Savez samostalnih sindikata Hrvatske nije podržao prijedlog zapošljavanja stranaca u turizmu i ugostiteljstvu.



Svi ostali prijedlozi i zahtjevi nadležnih ministarstava i institucija usvojeni su na način da se vodilo računa o stvarnim potrebama i stanju na tržištu rada, broju nezaposlenih i mogućnostima zapošljavanja raspoložive radne snage na tržištu Republike Hrvatske. Imajući u vidu iskorištenje broja produženih radnih dozvola u 2013. godini Ministarstvo unutarnjih poslova posebno je istaknulo da je za sljedeću godinu potrebno odobriti 2.000 produženja dozvola", stoji u prijedlogu Odluke o utvrđivanju godišnje kvote dozvola za zapošljavanje stranaca za kalendarsku godinu 2014.

A koliko Hrvata čeka ove poslove?



10.135 osoba s prethodnim radnim iskustvom na području biljne i stočarske proizvodnje, lovstva i uslužnih djelatnosti povezanih s njima u studenom ove godine čekalo je na burzi svoje radno mjesto. Zvuči pomalo nevjerojatno da se među njima nije moglo naći 20 zainteresiranih za radno mjesto pastira.



Jednako tako zvuči nevjerojatno da se među 9.669 nezaposlenih s iskustvom prijevoza i skladištenja roba nije pronašlo 7 kamiondžija zainteresiranih za radno mjesto vozača teretnih vozila u međunarodnom prijevozu.



Čak 30 masera posebnih vrsta masaža iz inozemstva posao će u 2014. moći dobiti u Lijepoj našoj, dok se istovremeno za doškolovanje i usavršavanje Hrvata te struke trenutno nema sredstava.



Detaljnije izvješće o stanju nezaposlenosti u Hrvatskoj u studenom ove godine možete proučiti ovdje.